b'\n_START_ARTICLE_\nSergiu al IV-lea de Neapole\n_START_PARAGRAPH_\nSergiu al IV-lea (d. 1036) a fost duce de Neapole \xc3\xaentre 1002 \xc8\x99i 1036. El a fost unul dintre primii conduc\xc4\x83tori de forma\xc8\x9biuni statale din sudul Italiei ale c\xc4\x83rui ac\xc8\x9biuni au condus la cre\xc8\x99terea puterii normanzilor \xc3\xaen regiune \xc3\xaen prima jum\xc4\x83tate a secolului al XI-lea. Nominal, Sergiu al IV-lea a fost vasal al Imperiului Bizantin, ca \xc8\x99i tat\xc4\x83l s\xc4\x83u, Ioan al IV-lea._NEWLINE_\xc3\x8en anul 1024, Sergiu s-a supus lui Pilgrim, arhiepiscop de Koln, pe c\xc3\xa2nd acesta asedia Capua \xc3\xaen numele \xc3\xaemp\xc4\x83ratului Henric al II-lea, de\xc8\x99i ducatul s\xc4\x83u nu era direct amenin\xc8\x9bat de interven\xc8\x9bia german\xc4\x83. Prin aceast\xc4\x83 atitudine, Sergiu \xc8\x99i-a c\xc3\xa2\xc8\x99tigat nepl\xc4\x83cuta reputa\xc8\x9bie de principe lipsit de fermitate \xc3\xaen ochii principelui Pandulf al IV-lea de Capua, supranumit "lupul din Abruzzi", care fusese \xc3\xaenfr\xc3\xa2nt de c\xc4\x83tre Pilgrim. \xc3\x8en 1026, revenit din captivitatea din Germania, Pandulf a asediat vechea sa re\xc8\x99edin\xc8\x9b\xc4\x83 de la Capua, trecut\xc4\x83 \xc3\xaen acel moment sub conducerea lui Pandulf al V-lea, conte de Teano. Generalul bizantin Vasile Boioannes, catepanul de Italia, a negociat capitularea acestuia din urm\xc4\x83 \xc8\x99i i-a acordat lui Pandulf al V-lea liber\xc4\x83 trecere c\xc4\x83tre Napoli, unde Sergiu i-a acordat azil. Prin aceasta, Sergiu a provocat o \xc8\x99i mai mare du\xc8\x99m\xc4\x83nie din partea lui Pandulf al IV-lea. Ca urmare, \xc3\xaen anul urm\xc4\x83tor, dup\xc4\x83 rechemarea la Constantinopol a lui Vasile Boioannes, aliatul lui Sergiu, Pandulf a atacat Napoli \xc8\x99i l-a cucerit imediat (se spune c\xc4\x83 prin tr\xc4\x83dare). Du\xc8\x99manul s\xc4\x83u Pandulf al V-lea a fugit la Roma, iar Sergiu a r\xc4\x83mas ascuns \xc3\xaen regiune._NEWLINE_Cu toate acestea, soarta s-a schimbat pentru Sergiu al IV-lea atunci c\xc3\xa2nd Pandulf a fost abandonat \xc3\xaen 1029 de aliatul s\xc4\x83u, mercenarul normand Rainulf Drengot. \xc3\x8empreun\xc4\x83 cu Ioan al V-lea, ducele de Gaeta, Sergiu a trimis o ambasad\xc4\x83 normanzilor, pentru a le cere ajutorul pentru recuperarea Neapolelui. Cu sprijinul lui Rainulf, Sergiu a reu\xc8\x99it s\xc4\x83 \xc3\xael alunge pe Pandulf din Napoli \xc8\x99i s\xc4\x83 revin\xc4\x83 la putere, prelu\xc3\xa2nd \xc3\xaentregul ducat. Ca r\xc4\x83splat\xc4\x83, la \xc3\xaenceputul anului 1030, Sergiu i-a oferit lui Rainulf comitatul de Aversa ca fief, care a devenit astfel primul principat normand din sudul Italiei. De asemenea, Sergiu i-a oferit c\xc4\x83peteniei normande pe sora sa ca so\xc8\x9bie._NEWLINE_\xc3\x8en 1034, Pandulf al IV-lea de Capua a instigat la revolt\xc4\x83 pe locuitorii din Sorrento, pe care l-a anexat principatului s\xc4\x83u. \xc3\x8en acela\xc8\x99i an, sora lui Sergiu a \xc3\xaencetat din via\xc8\x9b\xc4\x83, drept pentru care Rainulf, eliberat de orice leg\xc4\x83tur\xc4\x83 cu ducele napolitan, a revenit \xc3\xaen tab\xc4\x83ra lui Pandulf. Lipsit de alternativ\xc4\x83, Sergiu s-a retras \xc3\xaentr-o m\xc4\x83n\xc4\x83stire situat\xc4\x83 in insula maris, unde se afl\xc4\x83 \xc3\xaen prezent Castello del\'Ovo din Napoli._NEWLINE_Sergiu a fost succedat de fiul s\xc4\x83u, Ioan al V-lea. Atunci c\xc3\xa2nd acesta a plecat la Constantinopol pentru a c\xc4\x83uta ajutoare din Bizan\xc8\x9b, Sergiu a revenit pentru scurt\xc4\x83 vreme din locul s\xc4\x83u de retragere pentru a deveni regent. La \xc3\xaentoarcerea lui Ioan, Sergiu a revenit \xc3\xaen m\xc4\x83n\xc4\x83stire, unde va mai tr\xc4\x83i p\xc3\xa2n\xc4\x83 \xc3\xaen iunie 1036.'